Document ID: /roh_data/filtered/fineweb-2-filterrobots_roh.jsonl.gz/1009

La ETH Turitg, la SBB e l'industria Svizra vulan proseguir communablamain ina finamira: Els vulan promover la mobilitad futuristica. Quai includa cunzunt trens senza manischunz e la mobilitad dad isch tar isch. Sco ch'ils partenaris d'industria han communitgà al WEF a Tavau prevesan els investiziuns da 100 milliuns francs en ils proxims 10 onns per cuntanscher la finamira.
Autos autonoms: pli ecologic e pli segir
Il president da l'ETH Lino Guzella, il schef da la SBB Andreas Meyer, ministra da traffic Doris Leuthard ed experts da l'ETH han lura er preschentà lur ideas durant dal Forum mundial d'economia. Uschia duain per exempel autos autonoms, vul dir autos senza manischunz, remplazzar autos privats. Il sistem funcziunass sumegliant ad in servetsch da taxi local. Il traffic fiss betg mo pli ecologic, mabain er pli segir: Autos autonoms san reagir bler pli spert che umans.
Jau sper che la purschida saja colliada uschè bain ch'ins vegnia betg ina giada sin l'idea da prender l'agen auto sin l'entir traject.
30% dapli trens tras innovaziun
Er la SBB duai profitar d'innovazins. Uschia savessan ins cun la digitalisaziun augmentar il dumber da trens per 30%, uschia Meyer. Las distanzas tranter dus trens pudessan vegnir sminuidas e l'utilisaziun da la rait optimada.
Anc nagin partenaris privats
Partenaris da l'industria privata na datti anc nagins. Leuthard sa mussa dentant optimistica, la fiera mundiala per ina nova furma da mobilitad saja gronda. La ETH hajan in bun resun ed ins chattia uschia ch'ins chattia spert investurs.
Finanziada vegn questa iniziativa dentant sulettamain da la ETH, la SBB e privats. La confederaziun n' investescha tenor SRF betg en l'iniziativa.
RR novitads 10:00